Diari Oficial de la Generalitat Valenciana


Sumari del DOGV 8222, del 29-01-2018 (2018/246)

RESOLUCIÓ de 29 de desembre de 2017, de la Direcció General d'Indústria i Energia, per la qual s'aproven les bases de les convocatòries ordinàries dels exàmens teoricopràctics per a l'obtenció dels carnets professionals en matèria de seguretat industrial, a realitzar durant l'any 2018.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8222

Data del DOGV
:   29-01-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/246


Data del document
:   29-12-2017

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * examen

RESOLUCIÓ de 29 de desembre de 2017, de la Direcció General d'Indústria i Energia, per la qual s'aproven les bases de les convocatòries ordinàries dels exàmens teoricopràctics per a l'obtenció dels carnets professionals en matèria de seguretat industrial, a realitzar durant l'any 2018. [2018/246]  
L'article 13 de l'Ordre de 23 d'abril de 1997, de la Conselleria d'Ocupació, Indústria i Comerç, per la qual s'actualitza el procediment per a l'obtenció del carnet professional que autoritza la instal·lació, manteniment i altres activitats en matèria de seguretat industrial en l'àmbit de la Comunitat Valenciana (DOGV 2985, 06.05.1997), estableix que, anualment, es publicarà en el Diari Oficial de la Generalitat Valenciana el calendari d'exàmens a realitzar pels corresponents òrgans provincials, que permeten l'accés a les distintes habilitacions personals previstes per la normativa sobre seguretat industrial.  
  
Al llarg dels últims anys el nombre d'aspirants a aquestes proves ha mantingut una evolució decreixent, i és de gran rellevància el considerable descens d'aspirants que es presenten a les proves. L'experiència adquirida i les conseqüents despeses econòmiques i de personal associades a cada convocatòria fan que, per raons de simplificació i eficàcia administrativa, es considere que concorren les circumstàncies idònies per a establir una única convocatòria, a més cal tindre en compte que no és l'única opció d'obtindre l'habilitació, i podran aconseguir-se alternativament mitjançant el compliment de requisits reglamentàriament establits, com ara la titulació universitària, de formació professional o el certificat de professionalitat, entre altres.  
  
Per això i a fi de complir aquest mandat, d'acord amb la facultat conferida per l'article 13 i la disposició final primera de l'Ordre de 23 d'abril de 1997, de la Conselleria d'Ocupació, Indústria i Comerç, així com el que disposa el Decret 104/2017, de 21 de juliol, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball (DOGV 8113, 25.08.2017) i la Resolució per suplència de 23 de novembre de 2017, del conseller d'Economia Sostenible, Sectors Productius, Comerç i Treball, la Direcció General d'Indústria i Energia, resol:  
  
  
Primer  
Aprovar les bases de les convocatòries ordinàries dels exàmens teoricopràctics als quals fa referència el capítol V de l'Ordre de 23 d'abril de 1997, de la Conselleria d'Ocupació, Indústria i Comerç, així com regular el procediment d'expedició dels carnets professionals i dels certificats acreditatius de la superació d'aquestes proves, les quals figuren en l'annex I de la present resolució, que regiran durant l'any 2018.  
  
  
Segon  
Establir el calendari per a l'any 2018, que figura en l'annex II, per a la presentació de sol·licituds a l'efecte de ser admés a les proves indicades en el punt primer d'aquesta resolució.  
  
La present resolució no és definitiva en via administrativa i en contra es podrà interposar recurs d'alçada davant de la secretària autonòmica d'Economia Sostenible, Sectors Productius i Comerç en el termini d'un mes, comptador des de l'endemà de la publicació en el Diari Oficial de la Generalitat Valenciana, d'acord amb el que estableix l'article 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 29 de desembre de 2017.- La Direcció General d'Indústria i Energia, p. s. (R 23.11.2017, del conseller d'Economia Sostenible, Sectors Productius, Comerç i Treball), la directora general d'Internacionalització: María Dolores Parra Robles.  
  
  
ANNEX I  
Bases de les convocatòries i procediment d'expedició de carnets professionals i certificats acreditatius de la superació dels exàmens teoricopràctics  
  
Aquestes bases regiran en les convocatòries de les proves indicades en l'article 12 de l'Ordre de 23 d'abril de 1997, de la Conselleria d'Ocupació, Indústria i Comerç, per a l'obtenció dels carnets o certificats acreditatius de la superació dels exàmens teoricopràctics indicats en la base 1.  
  
Base 1. Àmbit d'aplicació  
Els carnets professionals i certificats acreditatius de la superació dels exàmens teoricopràctics, segons corresponga, són els següents:  
  
- TE: carnet professional d'instal·lacions tèrmiques en edificis.  
- IPPL-I: instal·lador de productes petrolífers líquids de categoria I.  
- IPPL-II: instal·lador de productes petrolífers líquids de categoria II.  
- RPPL-III: reparador de productes petrolífers líquids de categoria III.  
- GA: instal·lador de gas categoria A.  
- GB: instal·lador de gas categoria B.  
- GC: instal·lador de gas categoria C.  
- OC: operador industrial de calderes.  
- GT: carnet d'operador de grua torre (gruista).  
- GMA: carnet d'operador de grua mòbil autopropulsada. Categoria A.  
- GMB: carnet d'operador de grua mòbil autopropulsada. Categoria B.  
- GMPA: carnet d'operador de grua mòbil autopropulsada. Categoria A, subcategoria de ports de la Comunitat Valenciana on desenvolupen l'activitat les societats estatals d'estiba i desestiba. (subcategoria denominada amb la codificació abreviada de ports).  
- GMPB: carnet d'operador de grua mòbil autopropulsada. Categoria b, subcategoria de ports de la Comunitat Valenciana on desenvolupen l'activitat les societats estatals d'estiba i desestiba. (subcategoria denominada amb la codificació abreviada de ports).  
  
Base 2. Requisits dels candidats  
2.1. Per a ser admesos a la realització de les proves, els aspirants hauran de tindre els requisits següents:  
2.1.1. Per a l'especialitat d'operador de grua torre (gruista)  
a) Ser major d'edat.  
b) Estar en possessió del títol de graduat en Educació Secundària Obligatòria.  
c) La superació d'un curs teoricopràctic impartit per una entitat acreditada segons el que disposa el punt 4 de l'annex VI del Reial decret 836/2003, de 27 de juny, pel qual s'aprova una nova instrucció tècnica complementària MIE-AEM-2 del reglament d'aparells d'elevació i manutenció, referent a grues torre per a obres o altres aplicacions (BOE 170, 17.07.2003), modificat pel Reial decret 560/2010, de 7 de maig (BOE 125, 25.05.2010).  
d) La superació d'un examen mèdic segons el que disposa el Reial decret 836/2003, modificat pel Reial decret 560/2010.  
2.1.2. Per a l'especialitat d'operador de grua mòbil autopropulsada  
a) Estar en possessió del títol de graduat en Educació Secundària Obligatòria.  
b) Tindre complits 18 anys en el moment de realitzar la sol·licitud del curs habilitador.  
c) La superació d'un curs teoricopràctic impartit per una entitat acreditada.  
- Per a operador de grua mòbil autopropulsada segons el que disposa el punt 4 de l'annex VII del Reial decret 837/2003, de 27 de juny, pel qual s'aprova una nova instrucció tècnica complementària MIE-AEM-4 del reglament d'aparells d'elevació i manutenció, referent a grues mòbils autopropulsades (BOE 170, 17.07.2003) i modificat pel Reial decret 560/2010, de 7 de maig (BOE 125, 25.05.2010).  
  
- Per a operador de grua mòbil autopropulsada en l'especialitat de ports segons el que disposa l'annex de la Resolució de 15 de juny de 2005, de la Direcció General d'Indústria i Consum, de la Conselleria d'Empresa, Universitat i Ciència, per la qual s'adapta la Resolució de 7 d'octubre de 2003, de la Direcció General d'Indústria i Investigació Aplicada de la Conselleria d'Indústria, Comerç i Turisme, per la qual s'incorpora l'especialitat de professional autoritzat denominada: operador de grua mòbil autopropulsada, a les característiques pròpies dels ports de la Comunitat Valenciana on desenvolupen l'activitat les societats estatals d'estiba i desestiba (DOGV 17.07.2005).  
  
d) La superació d'un examen mèdic segons el que disposa el Reial decret 837/2003, modificat pel Reial decret 560/2010.  
2.1.3. Per a l'especialitat d'instal·lacions tèrmiques en edificis  
a) Ser major d'edat.  
b) Tindre els coneixements teòrics i pràctics sobre instal·lacions tèrmiques en edificis justificats mitjançant:  
b.1. Acreditació de formació mínima segons el que disposa la Resolució de 4 de desembre de 2012, de la Direcció General d'Indústria (DOGV 6930, 26.12.2012), de posseir alguna de les titulacions següents:  
- Tècnic superior en desplegament de projectes d'instal·lacions tèrmiques i de fluids (família professional d'instal·lació i manteniment).  
- Tècnic superior en desplegament de projectes d'instal·lacions de fluids, tèrmiques i de manutenció (família professional de manteniment i serveis a la producció).  
- Tècnic auxiliar de llanterneria (branca construcció i obres).  
- Tècnic auxiliar en instal·lacions d'aigua, gas i calefacció (branca construcció i obres).  
- Tècnic auxiliar en instal·lació i manteniment d'equips de fred i calor (branca electricitat i electrònica).  
Tot això sense perjuí de la normativa posterior que indique l'acceptació d'altres acreditacions de formació mínima.  
Les titulacions han d'haver sigut obtingudes en un centre oficial de formació professional. Quan les titulacions s'hagen obtingut a l'estranger s'haurà d'estar en possessió de la credencial que acredite l'homologació de títols estrangers de nivells no universitaris atorgada pel Ministeri d'Educació, tot això sense perjuí del procediment establit en el Reial decret 1837/2008, de 8 de novembre, aplicable a reconeixement de qualificacions professionals a ciutadans de l'espai economicoeuropeu i de Suïssa.  
b.2. O bé:  
- Justificar haver rebut i superat un curs teòric i pràctic de coneixements bàsics i un altre sobre coneixements específics en instal·lacions tèrmiques d'edificis, impartit per una entitat reconeguda per l'òrgan competent de la comunitat autònoma, amb la duració i el contingut indicats en els apartats 3.1 i 3.2 de l'apèndix 3 del Reial decret 1027/2007, de 20 de juliol, pel qual s'aprova el reglament d'instal·lacions tèrmiques en els edificis, i  
- Acreditar una experiència laboral, almenys, de tres anys en una empresa instal·ladora o mantenidora com a tècnic.  
S'acreditarà l'experiència mitjançant:  
a) Certificats subscrits per la persona representant o les persones representants de l'empresa o empreses instal·ladores o mantenidores on s'acredite que l'interessat ha realitzat treballs d'instal·lació o de manteniment, i s'especificarà quins. Aquests certificats, almenys, comprendran entre tots aquests un període de tres anys d'experiència. En els certificats esmentats es farà menció expressa al certificat de registre d'empresa instal·ladora o mantenidora de calefacció i ACS i climatització (o bé en instal·lacions tèrmiques en edificis) atorgats per la Comunitat Valenciana o per una altra comunitat autònoma. Quan aquestes empreses no hagen sigut autoritzades o habilitades en aquesta comunitat autònoma, l'interessat haurà d'aportar una còpia del certificat de registre d'empresa en què conste la validesa i vigència d'aquest document durant el període al·legat.  
b) Certificat referit al període de treball, de la cotització del treballador en l'empresa, expedit per l'òrgan corresponent de la Seguretat Social (vida laboral) i  
c) Fotocòpia del contracte laboral i les seues modificacions, diligenciat per l'oficina d'ocupació, en el qual ha de figurar contractat l'interessat com a oficial o com a tècnic en les professions pròpies d'aquest reglament. No s'admetrà la figura de peó, i serà indiferent per a la d'oficial qualsevol de les categories primera, segona o tercera.  
  
2.1.4. Per a la resta d'especialitats  
a) Tindre complits els setze anys i plena capacitat d'obrar.  
2.2. Els requisits enumerats en la base 2.1 s'hauran de posseir en el dia d'acabament del termini de presentació de sol·licituds i mantindre'ls en el moment d'expedició del corresponent carnet o certificat acreditatiu de la superació de l'examen teoricopràctic.  
  
Base 3. Presentació de sol·licituds i documentació acreditativa dels requisits  
3.1. Els que vulguen prendre part en aquestes proves podran optar per omplir l'imprés que apareix disponible en el sistema telemàtic de preregistre de sol·licituds en l'adreça electrònica http://www.indi.gva.es/web/industria-e-i-d-i/tramites-y-consultas-web en l'apartat Tràmits i consultes web, enllaç Examen d'instal·ladors: preregistre de sol·licituds» o bé la instància que apareix en l'annex III, la qual li serà facilitada gratuïtament en els serveis territorials d'Indústria i Energia de les tres províncies, en la Direcció General d'Indústria i Energia, així com en qualsevol de les oficines PROP. L'ompliment telemàtica del mencionat imprés suposarà el preregistre administratiu d'aquesta informació, però no eximeix de l'obligació de presentar-la en el Servei Territorial d'Indústria i Energia, junt amb la resta de documentació, que, si és el cas, siga necessària.  
La relació de documents exigits i de titulacions recollides en el model de sol·licitud que figura en l'annex III esmentat té caràcter informatiu i s'estarà, en qualsevol cas, al que disposa la regulació explicitada en la base 2.  
Així mateix, com a conseqüència de les posteriors modificacions i actualitzacions que puguen tindre, les quals no depenen d'aquest òrgan directiu, les adreces dels llocs d'internet a què fa referència la present resolució tenen caràcter merament informatiu, i la seua única finalitat és orientar i facilitar els interessats en les proves convocades, l'accés telemàtic als distints procediments administratius que ofereix aquest departament.  
Només es podrà sol·licitar realitzar les proves selectives per a l'obtenció d'un mateix carnet o certificat acreditatiu de la superació dels exàmens teoricopràctics, segons l'annex III, en una única província dins de la mateixa convocatòria.  
A la instància indicada, amb independència de la via utilitzada per al seu ompliment de les assenyalades anteriorment, s'adjuntarà la documentació següent corresponent a cada interessat:  
a) Original i còpia o còpia compulsada del document acreditatiu de la identitat (DNI o NIE o passaport) de la persona sol·licitant.  
No serà necessari aportar aquest document si la persona sol·licitant autoritza expressament l'Administració per a la consulta telemàtica directa mitjançant el Sistema de Verificació i Consulta de Dades d'Identitat, de conformitat amb el que disposa el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic.  
b) Original i còpia o còpia degudament autentificada dels documents que acrediten el compliment dels requisits assenyalats en les bases 2.1.  
c) El justificant, degudament validat per qualsevol banc, caixa d'estalvis o entitats de crèdit que actuen com a entitats col·laboradores en la recaptació amb la Generalitat, d'haver abonat l'oportuna taxa administrativa relativa als drets d'examen. La presentació d'aquest document només es podrà efectuar quan l'interessat haja omplit i obtingut el rebut de pagament de la taxa a través d'internet en la pàgina web de la Conselleria d'Economia Sostenible, Sectors Productius, Comerç i Treball, accessible seguint la ruta d'enllaços següent:  
  
Cal anar a l'adreça d'internet: http://www.indi.gva.es/consultasweb  
- Seleccionar SARA Taxes.  
- S'obri una nova finestra en la qual es realitza la descripció de l'aplicació i es detallen les instruccions per a l'ompliment telemàtic del model. Al final de la pàgina, cal punxar amb el cursor en Càlcul de la taxa i generació d'impresos per internet.  
- S'obrirà una nova finestra i se seleccionarà 9800 Taxa per activitats industrials.  
- En seleccionar la icona de Confecció en línia i descàrrega del model s'obri una finestra Generació de taxes d'indústria-model 9800. En el primer menú desplegable cal seleccionar Exàmens per a nous carnets i instal·ladors. Renovacions. S'ha de seleccionar una taxa triant la prova a la qual es vol presentar. El sistema l'informarà de la taxa associada al tràmit.  
- A continuació, polse Enviar. S'obrirà una nova finestra amb el formulari associat. S'ha d'omplir el formulari i seguir la resta de passos que l'aplicació li indica.  
Així mateix, les formes i llocs de pagament del rebut associat a la taxa es poden consultar en la pàgina web de la Conselleria http://www.indi.gva.es/consultasweb, en SARA Taxes.  
Si no se segueix aquest procediment telemàtic, el rebut d'abonament per a fer efectiva la taxa serà emés pel Servei Territorial d'Indústria i Energia a què es dirigisca la documentació assenyalada en els incisos a i b precedents, i es presentarà amb posterioritat, i sempre dins del termini establit per a la presentació de sol·licituds.  
En l'annex IV s'indiquen les adreces de citació, números de telèfon i fax dels serveis territorials d'Indústria i Energia i de la Direcció General d'Indústria i Energia, als quals es podran dirigir els interessats per a obtindre informació relacionada amb la present resolució.  
  
3.2. La presentació de la documentació assenyalada en la base anterior es realitzarà, preferiblement, en el Registre del Servei Territorial d'Indústria i Energia corresponent a la província en què l'aspirant vulga realitzar les proves (segons l'annex IV) o en la forma establida en l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
El termini de presentació de sol·licituds per a les convocatòries ordinàries durant 2018 seran els assenyalats en l'annex II de la present resolució.  
3.3. Els aspirants amb minusvalideses hauran d'indicar per mitjà d'un escrit annex a la sol·licitud, quan procedisca, les possibles adaptacions de temps i mitjans que estimen necessàries per a la realització de les proves.  
3.4. Els interessats a obtindre més d'un carnet o certificat acreditatiu de superació dels exàmens teoricopràctics dins de la mateixa convocatòria, presentaran una sol·licitud normalitzada independent per cada un d'aquests junt amb l'oportuna documentació.  
3.5. L'import corresponent als drets d'examen per a cada activitat a què vulga presentar-se dins d'aquesta convocatòria, es determinarà d'acord amb la Llei de pressupostos de la Generalitat per a l'exercici 2018 i es publicarà en la pàgina web de la Conselleria d'Economia Sostenible, Sectors Productius, Comerç i Treball. Aquest import s'ingressarà en qualsevol banc, caixa d'estalvis o entitats de crèdit dels que actuen com a entitats col·laboradores en la recaptació amb la Generalitat. La formalització de les sol·licituds per a la realització de les proves relatives a cada activitat a què s'aspire, suposarà el pagament dels drets d'examen, que se satisfaran amb caràcter previ a la presentació de la sol·licitud esmentada, i s'adjuntarà el corresponent justificant d'abonament a aquesta. La falta de justificació de l'abonament dels drets d'examen en el termini establit determinarà l'exclusió de l'aspirant, sense perjuí de la seua possible esmena en el termini establit a aquest efecte en la base 4.2.  
A fi d'evitar la necessitat que els interessats hagen d'obtindre presencialment el rebut o imprés per al pagament de la taxa corresponent al procediment administratiu sol·licitat o la seua remissió a l'adreça indicada en la sol·licitud per l'interessat per part del respectiu Servei Territorial d'Indústria i Energia, aquell podrà ser omplit i obtingut a través d'internet en la pàgina web de la Conselleria d'Economia Sostenible, Sectors Productius, Comerç i Treball, seguint el procediment descrit en l'apartat b de la base 3.1.  
  
Base 4. Admissió d'aspirants  
4.1. En el termini màxim de 10 dies hàbils des de la finalització del termini de presentació de sol·licituds, les persones titulars de les direccions dels serveis territorials d'Indústria i Energia aprovaran i faran públic l'acord amb les llistes provisionals d'admesos i exclosos per a cada un dels carnets o certificats acreditatius de la superació dels exàmens teoricopràctics citats en la base 1 per als quals s'hagueren presentat sol·licituds de realització d'examen en el seu respectiu àmbit provincial, amb indicació individualitzada de les causes d'exclusió dels interessats que no hagueren sigut admesos. En aquestes llistes hauran de constar, en tot cas, els cognoms, el nom i el número del document nacional d'identitat, o document identificatiu equivalent, de tots i cada un dels interessats. Les llistes mencionades estaran disponibles en els serveis territorials d'Indústria i Energia de cada província per a la consulta (segons l'annex IV). Així mateix, es podrà consultar individualment, introduint les dades personals oportunes, l'admissió o exclusió provisional a l'examen en l'adreça electrònica: http://www.indi.gva.es/web/industria-e-i-d-i/tramites-y-consultas-web, en l'enllaç Consulta admesos/ exclosos i aptes/no aptes i igualment podrà realitzar-se la consulta individual telefonant al número de telèfon 012 de la Generalitat, amb aportació de les dades necessàries per a identificar la sol·licitud o les sol·licituds formulades. Les llistes esmentades hauran d'estar disponibles per a la consulta en els serveis territorials d'Indústria i Energia fins que s'esgote el termini d'esmena a què fa referència la base 4.2.  
  
4.2. Els aspirants exclosos provisionalment, així com els que no figuren expressament en la relació d'admesos i exclosos, disposaran d'un termini de 10 dies hàbils, comptadors a partir de l'endemà de la publicitat de les llistes provisionals en els respectius serveis territorials, per a poder esmenar els defectes o omissions que hagueren motivat la exclusió. En el termini màxim de cinc dies hàbils en relació amb la finalització del període d'esmena, les persones titulars de les direccions dels serveis territorials d'Indústria i Energia aprovaran i faran públic l'acord amb les llistes definitives d'admesos i exclosos en la convocatòria pel tipus de carnet o certificats acreditatius de la superació dels exàmens teoricopràctics i utilitzaran els mateixos mitjans de publicitat del punt anterior.  
En la llista definitiva de cada especialitat s'indicarà, així mateix, el dia, l'hora d'inici, la duració i el lloc en què es realitzarà la corresponent prova, així com, si és procedent, s'especificarà el material i/o la documentació que podran utilitzar els interessats durant la realització de les proves, sempre que l'aporten aquests. Aquestes llistes hauran d'estar en els serveis territorials d'Indústria i Energia per a la consulta fins a la data d'acabament de les proves.  
  
Base 5. Exàmens  
5.1. Dins d'una mateixa convocatòria, tant els exàmens com els criteris de desenvolupament, correcció i avaluació relatius a la mateixa activitat, seran iguals en les tres províncies i es realitzaran el mateix dia i a la mateixa hora.  
Per a confeccionar i qualificar cada un dels exàmens indicats en la base 5.2, i resoldre totes les incidències que se susciten en relació amb el tractament d'al·legacions i reclamacions que puguen presentar-se, la Direcció General d'Indústria i Energia nomenarà un tribunal d'àmbit autonòmic per a cada examen. Aquests tribunals estaran compostos per quatre persones que ocuparan respectivament una presidència, una secretaria i dues vocalies, i els seus corresponents suplents.  
Cada servei territorial designarà per a cada tribunal quatre representants, dos titulars i dos suplents. Un dels titulars proposats serà necessàriament la persona que ocupe la direcció de secció de suport tècnic del servei territorial corresponent, i de suplent, la persona que el substituïsca com a tal en la seua absència, els quals actuaran com a secretaris dels tribunals per als quals siguen designats, entre els quals, la Direcció General d'Indústria i Energia nomenarà el tribunal d'àmbit autonòmic.  
  
El dia de realització de les proves, en cada una de les províncies, haurà d'assistir, almenys, un membre del tribunal, tot això amb independència del personal col·laborador que siga, així mateix, necessari designar per a atendre convenientment el desenvolupament de les proves.  
Els tribunals alçaran acta de cada prova realitzada. Així mateix, proposaran la persona titular de la direcció del servei territorial la relació d'examinands aptes i no aptes resultants de les proves realitzades que li corresponguen, tant provisionals com definitives, d'acord amb el que estableix aquesta resolució.  
Els tribunals podran comptar amb la col·laboració i suport tècnic per part d'entitats de dret públic vinculades a aquesta conselleria.  
5.2. Es constituiran segons la base 1, en funció de la convocatòria, els tribunals següents:  
- D'Instal·lacions Tèrmiques d'Edificis, encarregat de l'examen TE.  
- De Productes Petrolífers Líquids, encarregat dels exàmens IPPL-I, IPPL-II i RPPL-III.  
- De Gas, encarregat dels exàmens GA, GB i GC.  
- De Calderes, encarregat de l'examen OC.  
- de Grues Torre, encarregat de l'examen GT.  
- de Grues Mòbils Autopropulsades, encarregat dels exàmens GMA i GMB.  
- de Grues Mòbils Autopropulsades en Ports, encarregat dels exàmens GMPA i GMPB.  
5.3. Els exàmens teoricopràctics s'ajustaran a allò que s'ha establit per la legislació vigent corresponent a cada un dels carnets o certificats acreditatius de la superació dels exàmens teoricopràctics als quals s'aspire.  
5.4. Amb la finalitat d'acreditar la seua personalitat, els aspirants que es presenten als exàmens hauran d'estar proveïts del document nacional d'identitat o document identificatiu equivalent. El personal de la Conselleria d'Economia Sostenible, Sectors Productius, Comerç i Treball designat per a atendre i vigilar el desenvolupament de les proves sol·licitarà als aspirants que s'identifiquen abans d'accedir als llocs on es realitzen els exàmens. En qualsevol moment durant la prova, els aspirants podran ser requerits pel personal mencionat perquè n'acrediten la personalitat. En acabar la prova s'alçarà acta per part dels membres del tribunal assistents en què, almenys, es faran constar les persones presentades, així com les possibles incidències que pogueren tindre lloc.  
  
  
Base 6. Qualificació exercicis  
Els exàmens es qualificaran d'apte i no apte, atenent els criteris establits pel tribunal segons el que s'ha expressat en la base 5.1.  
  
Base 7. Llista d'aprovats, expedició dels carnets professionals i dels certificats acreditatius de la superació dels exàmens teoricopràctics  
  
7.1. Cada una de les persones titulars de les direccions dels territorials d'Indústria i Energia aprovaran mitjançant un acord, a proposta del tribunal corresponent, la relació provisional dels aspirants del seu àmbit territorial que resulten aptes i no aptes en cada un dels exàmens teoricopràctics realitzats. En cada llista s'indicarà el document nacional d'identitat o document identificatiu equivalent i la qualificació obtinguda de tots i cada un dels presentats d'acord amb el que s'ha expressat en la base anterior, amb indicació dels admesos no presentats a les proves. En aquesta s'explicitarà que els interessats podran sol·licitar per escrit, en un termini de 10 dies hàbils des de la publicació de la llista provisional d'aptes i no aptes, dirigit al president/a del tribunal qualificador corresponent, la revisió del seu examen que tindrà lloc en el servei territorial de la província on haja realitzat aquest, durant els cinc dies següents al d'acabament del termini per a sol·licitar la seua revisió. Aquests acords estaran disponibles per a la consulta en els serveis territorials d'Indústria i Energia corresponents.  
  
Els que estiguen interessats a ser avisats per missatge de text de la data de publicació de la llista provisional d'aptes i no aptes als exàmens teoricopràctics realitzats per a cada un dels tipus de carnet, hauran d'omplir el número de telèfon mòbil en la sol·licitud que figura en l'annex III.  
Així mateix, es podrà consultar individualment el resultat provisional obtingut per cada un dels participants en les proves, introduint les dades oportunes en l'adreça electrònica http://www.indi.gva.es/web/industria-e-i-d-i/tramites-y-consultas-web, en l'enllaç Consulta admesos /exclosos i aptes/no aptes i igualment podrà realitzar-se aquesta consulta individual telefonant al número de telèfon 012 de la Generalitat, i aportar les dades necessàries per a identificar cada participant. Aquestes llistes hauran d'estar disponibles per a la consulta en els serveis territorials d'Indústria i Energia fins que es publiquen les llistes definitives a què fa referència la base 7.2.  
7.2. Finalitzat el procés de revisió, i, en qualsevol cas, en el termini màxim de tres mesos des de la data d'acabament de les corresponents proves, cada una de les persones titulars de les direccions dels serveis territorials d'Indústria i Energia resoldrà, a proposta del corresponent tribunal, la relació definitiva d'aptes i no aptes, amb indicació dels admesos no presentats a les proves, així com l'expedició individualitzada del corresponent carnet o certificat acreditatiu de la superació dels exàmens teoricopràctics per a aquells que hagen resultat aptes, document que es notificarà a cada un dels interessats en el termini d'un mes des de la data de la resolució esmentada, en la qual s'indicarà el recurs que procedisca en contra. Cada una d'aquestes resolucions tindrà la mateixa publicitat que la indicada en la base 7.1 fins que s'esgote el termini de recurs.  
7.3. D'acord amb l'article 4 de l'Ordre de 23 d'abril de 1997, de la Conselleria d'Ocupació, Indústria i Comerç, els carnets professionals o certificats acreditatius de la superació dels exàmens teoricopràctics que s'expedisquen s'inscriuran d'ofici en el Registre de Professionals Autoritzats.  
  
  
ANNEX II  
Calendari de presentació de sol·licituds per a la convocatòria ordinària del 2018  
  
El termini per a la presentació de sol·licituds per a l'admissió als exàmens teoricopràctics als quals fa referència el capítol V de l'Ordre de 23 d'abril de 1997, de la Conselleria d'Ocupació, Indústria i Comerç per a l'any 2018 serà el següent:  
  
CARNET/  
CERTIFICAT DE QUALIFICACIÓ INDIVIDUAL CONVOCATÒRIA ORDINÀRIA 2018  
Instal·lador de gas categoria A Del 10 al 24 de setembre de 2018  
Instal·lador de gas categoria B   
Instal·lador de gas categoria C   
Operador industrial de calderes   
Operador de grua mòbil autopropulsada. Categoria A   
Operador de grua mòbil autopropulsada. Categoria B   
Operador de grua torre (gruista)   
Instal·lador tèrmic en edificis   
Operador de grua mòbil autopropulsada. Categoria A, subcategoria de ports de la Comunitat Valenciana on desenvolupen l'activitat les societats estatals d'estiba i desestiba   
Operador de grua mòbil autopropulsada. Categoria B, Subcategoria de ports de la Comunitat Valenciana on desenvolupen l'activitat les societats estatals d'estiba i desestiba   
Instal·lador de productes petrolífers líquids de categoria I   
Instal·lador de productes petrolífers líquids de categoria II   
Reparador de productes petrolífers líquids de categoria III   
  
  
  
  
  
  
ANNEX IV  
Centres d'informació per a l'obtenció del carnet o del certificat acreditatiu de la superació dels exàmens teoricopràctics en matèria de seguretat industrial dependents de la conselleria d'economia sostenible, sectors productius, comerç i treball  
  
Alacant  
Servei Territorial d'Indústria i Energia  
C/ Churruca, 29  
03805 Alacant  
Tel.: 226 013 049 / 012  
Fax: 180 422 285  
  
Castelló:  
Servei Territorial d'Indústria i Energia  
C/ Cavallers, 8  
12178 Castelló de la Plana  
Tel.: 412 413 817 / 012  
Fax: 553 973 160  
  
València:  
Servei Territorial d'Indústria i Energia  
C/ Gregorio Gea, 27  
46900 València  
Tel.: 731 057 026 / 012  
Fax: 820 933 634  
  
Direcció General d'Indústria i Energia  
Ciutat administrativa 9 d'Octubre, Torre 2  
C/ Castán Tobeñas, 77  
46217 València  
Tel.: 013 873 628 / 012  
Fax: 886 757 989